KTB เตรียมเปิดขายหุ้นกู้ “ปตท.” 2 ชุด เริ่ม 20-23 ก.ค.นี้
KTB เตรียมเปิดขายหุ้นกู้ "ปตท." 2 ชุด เริ่ม 20-23 ก.ค.นี้
2 ก.ค. 2563

ธนาคารกรุงไทย จำกัด (มหาชน) หรือ KTB ระบุว่า ธนาคารเตรียมเสนอขายหุ้นกู้ของ บริษัท ปตท. จำกัด (มหาชน) หรือ PTT จำนวน 2 ชุด อายุ 3 ปี (หุ้นกู้เพื่ออนุรักษ์สิ่งแวดล้อม) อัตราดอกเบี้ย 2.25% ต่อปี และอายุ 7 ปี อัตราดอกเบี้ย 2.85% ต่อปี เสนอขายให้แก่ประชาชนทั่วไป (Public Offering) คาดว่าจะเสนอขายระหว่างวันที่ 20-23 ก.ค.นี้ มีราคาเสนอขายหน่วยละ 1,000 บาท จองซื้อขั้นต่ำ 100,000 บาท จ่ายดอกเบี้ยทุก 6 เดือน
สำหรับหุ้นกู้ของปตท.ที่เสนอขายครั้งนี้ เป็นหุ้นกู้ชนิดระบุชื่อผู้ถือ ไม่ด้อยสิทธิ ไม่มีประกัน และมีผู้แทนผู้ถือหุ้นกู้ ได้รับการจัดอันดับความน่าเชื่อถือของหุ้นกู้ ระดับ “AAA (tha)” โดยบริษัท ฟิทช์ เรทติ้ง (ประเทศไทย) จำกัด เมื่อวันที่ 14 เม.ย.63
ทั้งนี้ คาดว่าจะเปิดจองซื้อและขอรับหนังสือชี้ชวน สำหรับหุ้นกู้อายุ 7 ปี เสนอขายผู้ลงทุนประชาชนทั่วไป ซึ่งเป็นผู้ถือหุ้นกู้เดิมของปตท. (มูลค่าจองซื้อไม่เกิน 1 ล้านบาท/ราย ต่อธนาคาร) ในวันที่ 20 ก.ค.63 และวันที่ 21-23 ก.ค.63 จะเปิดจองซื้อสำหรับผู้ลงทุนประชาชนทั่วไป (มูลค่าจองซื้อไม่เกิน 1 ล้านบาท/ราย ต่อธนาคาร) สำหรับหุ้นกู้อายุ 3 ปี และเปิดจองซื้อสำหรับผู้ลงทุนประชาชนทั่วไป สำหรับหุ้นกู้อายุ 7 ปี
อย่างไรก็ตาม ปตท.ยังไม่ได้ระบุถึงวงเงินในการออกหุ้นกู้ที่เสนอขายต่อประชาชนทั่วไปในขณะนี้ เนื่องจากยังต้องรอการอนุมัติจากคณะกรรมการกำกับหลักทรัพย์และตลาดหลักทรัพย์ (ก.ล.ต.) แต่ก่อนหน้านี้นายอรรถพล ฤกษ์พิบูลย์ ประธานเจ้าหน้าที่บริหารและกรรมการผู้จัดการใหญ่ ปตท. ระบุว่า ได้ยื่นแบบเสนอขายหุ้นกู้ต่อ ก.ล.ต. ขอออกหุ้นกู้ และตั๋วแลกเงิน (B/E) ในวงเงิน 6.4 หมื่นล้านบาท โดยในส่วนนี้เป็นหุ้นกู้ 4.4 หมื่นล้านบาท และตั๋ว B/E วงเงิน 2 หมื่นล้านบาท เพื่อใช้เสริมสภาพคล่องรับมือกับสถานการณ์โควิด-19
ขณะที่เมื่อช่วงเช้า ปตท.แจ้งว่า ได้ขายหุ้นกู้จำนวน 2 หมื่นล้านบาท ให้กับผู้ลงทุนสถาบัน ผู้ลงทุนรายใหญ่ รวม 5 รุ่น ได้แก่ รุ่นอายุ 2 ปี 5 ปี 10 ปี 15 ปี และ 25 ปี ซึ่งมีอัตราดอกเบี้ยคงที่ ที่ 1.21% 2.05% 2.84% 3.20% และ 3.74% ต่อปี ตามลำดับ กำหนดการออกหุ้นกู้ในวันที่ 2 ก.ค.63 เพื่อใช้เป็นเงินลงทุน เงินทุนหมุนเวียน และชำระคืนเงินกู้ที่ครบกำหนด